b'\n_START_ARTICLE_\nProtismiselna RNK\n_START_PARAGRAPH_\nProtismiselna RNK je enovija\xc4\x8dna molekula RNK, ki je komplementarna informacijski RNK (mRNK). Po vezavi protismiselne RNK na mRNK je prepre\xc4\x8deno prevajanje mRNK na ribosomih in posledi\xc4\x8dno ne nastaja ustrezna beljakovina, za katero nosi mRNK zapis. Zato je uporaba protismiselne RNK za dolo\xc4\x8deno mRNK ena izmed potencialnih mo\xc5\xbenosti v genetski terapiji bolezni, kjer je vzrok bolezenskega stanja nastajanje dolo\xc4\x8dene beljakovine._NEWLINE_Informacijska RNK nastane s prepisovanjem ene od verig dvojnovija\xc4\x8dne DNK v jedru - to verigo, ki slu\xc5\xbei kot matrica za prepis mRNK, imenujemo smiselna veriga. RNK, ki pa nastane s prepisom druge, tako imenovane protismiselne verige, ima zato strukturo, ki je komplementarna doti\xc4\x8dni mRNK. Med mRNK in protismiselno RNK pride do parjenja baz (adenin - uracil, gvanin - citozin). Na nastalo dvojnovija\xc4\x8dno RNK se ne more vezati ribosomski kompleks in zato ne pride do sinteze beljakovinskega produkta._NEWLINE_Tehnologija protismiselne RNK se uporablja tudi v genetskem in\xc5\xbeenirstvu rastlin; tako so vnesli protismiselno RNK za gen, ki kodira beljakovino, sodelujo\xc4\x8do pri zorenju paradi\xc5\xbenika (poligalakturonazo). Rekombinantni paradi\xc5\xbenik, ki so ga poimenovali\xc2\xa0\xc2\xbbFlavr Savr\xc2\xab, zato po\xc4\x8dasneje zori ter ostane dlje \xc4\x8dasa sve\xc5\xbe. Kljub temu ta vrsta paradi\xc5\xbenika ni dosegla tr\xc5\xbenega uspeha in so prenehali z njegovim gojenjem.'